VENDIM
Nr. 16, datë 13.3.2014

MBI MIRATIMIN E UDHËZUESIT PËR MENAXHIMIN DHE ALOKIMIN E KAPACITETEVE NË PROJEKTIN TRANS ADRIATIC PIPELINE (TAP) PËR FAZËN E PARË TË REZERVIMIT (FIRST BOOKING PHASE)  SIPAS “OPINIONIT TË PËRBASHKËT PËRFUNDIMTAR /FINAL JOINT OPINION” NË KUADËR TË PROCEDURËS  SË PËRJASHTIMIT PËR GAZSJELLËSIN TAP 
	
Bordi i Komisionerëve i Entit Rregullator të Energjisë (ERE), në mbledhjen e tij të datës 13.3.2014,
Në zbatim të:
- Direktivës 2009/73/EC të Parlamentit Europian dhe të Këshillit të datës 13 korrik 2009 (në tekstin në vijim: direktiva 73/09);
- Rregullores 713/2009/EC të Parlamentit Europian dhe të Këshillit të datës 13 korrik 2009 
- Rregullores 715/2009/EC të Parlamentit Europian dhe të Këshillit të datës 13 korrik 2009.
- Ligjit nr. 9946, datë 30.6.2008 “Për sektorin e gazit natyror”, të ndryshuar;
- Vendimit nr. 39, datë 23.4.2012 “Për miratimin e udhëzuesit për menaxhimin dhe alokimin e kapaciteteve në projektin Trans Adriatic Pipeline (TAP) sipas paragrafit 6 të nenit 36 të direktivës 2009/73/EC”; 
- Vendimit nr. 27, datë 1.3.2013 të Bordit të Komisionerëve të ERE-s “Për miratimin e përjashtimit të kushtëzuar të kompanisë TAP AG prej kërkesave të neneve 9, 32 dhe 41 (6), (8) dhe (10) të direktivës 2009/73/EC për projektin Trans Adriatik Pipeline”;
- Vendimit të Komisionit Europian C (2013) 2949 të datës 16 maj 2013, “Exemption of Trans Adriatic Pipeline from the requirements on third party access, tariff regulation and ownership unbundling laid down in Articles 9, 32, 41(6), 41(8) and 41(10) of Directive 2009/73/EC”; 
- Opinionit të Sekretariatit të Komunitetit të Energjisë (nr. 1/2013) të datës 14 maj 2013;
- Vendimit nr. 64, datë 13.6.2013 të Bordit të Komisionerëve të ERE-s “Për amendimin e vendimit të Bordit të Komisionerëve të ERE-s nr. 27, datë 1.3.2013 “Për miratimin e përjashtimit të kushtëzuar të kompanisë TAP AG prej kërkesave të neneve 9, 32 dhe 41(6), (8) dhe (10) të direktivës 2009/73/EC për projektin Trans Adriatik Pipeline”, për marrjen në konsideratë të Opinionit të Sekretariatit të Komunitetit të Energjisë (nr. 1/2013) dhe vendimit të Komisionit Europian (C(2013)2949” nëpërmjet miratimit të dokumentit “Opinion i Përbashkët Përfundimtar i Rregullatorëve të Energjisë mbi Aplikimin e TAP AG për Përjashtim.  Autoriteti për Energjinë Elektrike dhe Gazin (Itali), Enti Rregullator i Energjisë (Shqipëri) dhe Autoriteti Rregullator i Greqisë (Greqi)”/ “Final Joint Opinion of the Energy Regulators on TAP AG's Exemption Application Autorita per l'Energia Elettrica e il Gas (Italy), Enti Rregullator i Energjise (Albania) and Regulatory Authority of Greece (Greece)” në vijim Final Joint Opinion;
- Vendimit nr. 127, datë 7.11.2013 “Mbi miratimin e metodologjisë së tarifave (TAP Tariff Code), të propozuar nga TAP AG, sipas detyrimeve të përcaktuara në “Opinionin e Përbashkët Përfundimtar /Final Joint Opinion” në kuadër të procedurës  për përjashtimin e gazsjellësit TAP; 
- Vendimit nr. 12, datë 14.2.2014 mbi shqyrtimin dhe miratimin e “Programit të Përputhshmërisë Rregullatore/Regulatory Compliance Programme” paraqitur nga TAP AG në bazë të “Opinionit të përbashkët përfundimtar /Final Joint Opinion” në kuadër të procedurës së përjashtimit për gazsjellësin TAP.
Duke konsideruar që:
- Shoqëria  TAP AG  ka paraqitur në ERE, në përputhje me ligjin nr. 9946, datë 30.6.2008 “Për sektorin e gazit natyror”,  kërkesën për përjashtim  në lidhje me projektin e një interkonjektori që kalon nga Greqia dhe  Shqipëria  për të vijuar në Itali  (në vijim gazsjellësi  TAP) dhe,  si të tillë,  për efekt të përjashtimit,  është e nevojshme përfshirja edhe e autoriteteve rregullatore (në vijim autoritetet)  për  Greqinë Enti Rregullator i Energjisë (në vijim RAE) dhe për Italinë Autoriteti për Energjinë Gazin dhe Ujërat  (në vijim AEEGSI);
- Neni 36, paragrafi 6 të direktivës 73/09 parashikon që autoriteti rregullator para se të lejojë një përjashtim duhet të miratojë rregulla dhe mekanizma:
i) Për alokimin e kapacitetit, të cilat kërkojnë që të ftohen të gjithë përdoruesit e mundshëm të infrastrukturës për të shprehur interesin e tyre për përdorimin e kapacitetit përpara se të jetë kryer alokimi i këtij kapaciteti në infrastrukturën e re, përfshirë edhe për vetëpërdorim (këtu e në vazhdim: testimi i tregut).
ii) Për menaxhimin e kapaciteteve, të cilat përfshijnë të drejtën e zotëruesit për të shitur  kapacitetet e papërdorura në tregun dytësor dhe detyrimin për të ofruar  kapacitetin  e papërdorur në treg në rast të “kufizimit kontraktual”;
- Dispozita e mësipërme gjithashtu kërkon që në vlerësimin e kritereve për dhënien e përjashtimit të kërkuar, autoritetet rregullatore duhet të marrin parasysh rezultatet e procedurës  së alokimit të kapaciteteve;
- Në përputhje me dispozitat e sipërpërmendura, është zhvilluar pra një  fazë e parë jodetyruese e testimit të tregut  (Faza e shprehjes së interesit/Expression of Interest Phase), në të cilën të gjithë përdoruesit e mundshëm të gazsjellësit TAP ishin të ftuar për të shprehur interesin e tyre për përdorimin e kapacitetit të kësaj infrastukture, si në lidhje me kapacitetin e ofruar nga TAP, ashtu edhe me propozimet për lloje të ndryshme të produkteve të ofruara.
- Në përfundim të fazës së parë të testimit të tregut (Faza e shprehjes se interesit/Expression of Interest Phase), pasi ERE i cilësoi të plotësuara kushtet e nenit 36 pika 6 të direktivës 73/09, me vendimin nr. 64, datë 13.6.2013 të Opinionit të Përbashkët Përfundimtar/Final Joint Opinion, ka shprehur mendim pozitiv për çështjen e vendimit formal për përjashtimin në favor të kompanisë TAP AG;
 - “Opinioni i Përbashkët Përfundimtar/Final Joint Opinion” i sipërcituar parashikon edhe një fazë të dytë të testimit të tregut, në të cilin pjesëmarrësit e fazës së parë janë të ftuar të dorëzojnë kërkesat për rezervimin e kapacitetit të tubacionit (TAP “Booking Phase”);
- Në zbatim të ekzekutimit të fazës së parë të rezervimit/First Booking Phase, të planifikuar për 17 mars 2014, ERE ka përgatitur së bashku me RAE dhe AEEGSI “Udhëzuesin për Menaxhimin dhe Alokimin e Kapaciteteve të projektit Trans Adriatic Pipeline (TAP), në përputhje me paragrafin 6 të nenit 36 të direktivës 2009/73/EC-faza e dytë: ftesa për palët e interesuara të dorëzojnë kërkesa rezervimi detyruese për produktet e kapacitetit/Guidelines for management and allocation of capacity of the Trans Adriatic Pipeline (TAP) project according to paragraph 6 of Article 36 of the Directive 2009/73/EC –Phase II: invitation to interested Parties to submit binding booking request for capacity products” (këtu e në vazhdim: udhëzuesi), që nga ana e tij ka për qëllim të përcaktojë parimet e përgjithshme  të cilave TAP AG duhet t’i përmbahet për hartimin e procedurës për pjesëmarrje në fazën e rezervimit/Booking Phase dhe për menaxhimin dhe alokimin e kapaciteteve të gazsjellësit që janë disponibël;
- Në veçanti, udhëzuesi cituar më lart (the Guidelines) përcakton parimet e mëposhtme:
 1. Në alokimin e kapaciteteve të gazsjellësit, produktet e ofruara duhet të pasqyrojnë ato për të cilat pjesëmarrësit e “Fazës së shprehjes së interesit/Expression of Interest Phase” kanë shprehur interesin e tyre dhe në veçanti, kapacitetet e vazhdueshme duhet të alokohen për kontrata afatgjata të trajtës ship-or-pay përkatësisht për një kohëzgjatje prej 5, 10, 15, 20 dhe 25 vjet dhe kapacitetet komerciale me fluks në drejtim të kundërt (Commercial Reverse Flow) me kontrata të trajtës ship-or-pay për një kohëzgjatje të njëjtë; 
2. Pjesëmarrja në fazën e dytë të testimit të tregut (Market Test) është e rezervuar për individët të cilët morën pjesë në fazën e parë, si dhe për operatorët e rrjetit të cilët janë të certifikuar në përputhje me detyrimet përkatëse të çdo shteti sipas direktivës 73/09;
3. TAP AG ka detyrimin për të hartuar në njoftimin për fazën e rezervimit (Booking Phase Notice) procedurat për pjesëmarrjen në fazën e rezervimit/Booking Phase, për menaxhimin dhe alokimin e kapaciteteve disponibël të gazsjellësit, dhe gjithashtu është përgjegjës për zbatimin e drejtë të procedurave të përfshira në të;
4. TAP AG u siguron fituesve të suksesshëm të kapaciteteve të rezervuara, disponueshmërinë e tyre brenda 6 muajve nga koha kur kapaciteti i përjashtuar është vënë në dispozicion dhe në rast të dështimit për të përmbushur këtë afat, siguron kompensim për përdoruesit;
5. Kapaciteti i alokuar duhet të jetë në përputhje me vlerat maksimale (capacity caps) të përcaktuara në paragrafin 4.7 të Opinionit të Përbashkët Përfundimtar;
- Udhëzuesi (the Guidelines) i është  nënshtruar vlerësimit të personave të cilët kanë të drejtë të marrin pjesë në fazën e rezervimit (Booking Phase) (që do të thotë, pjesëmarrësit në fazën e parë të testimit të tregut dhe operatorët e rrjeteve të certifikuara) për të mbledhur komentet e tyre;
- Komentet e marra nga pjesëmarrësit nëpërmjet fazave të sipërpërmendura, në përgjithësi kanë evidentuar nevojën për të marrë sqarime të mëtejshme në lidhje me disa aspekte të caktuara të udhëzuesit (the Guidelines),
- Si rezultat i procesit të lartpërmendur të njohjes, udhëzuesi (the Guidelines) është ndryshuar, së bashku me AEEGSI dhe RAE, duke marrë parasysh komentet e bëra nga rregullatorët.
- Në ndryshim  nga  sa ishte propozuar në udhëzuesin, i cili u dorëzua për konsultim (tek pjesëmarrësit potencialë), në lidhje me fazën e parë të rezervimit/First Booking Phase,  autoritetet kanë vendosur që ofertat do të renditen bazuar në vlerën prezente neto për njësi kapaciteti pa përdorur ankand, dhe kjo zgjedhje siguron thjeshtësinë e procedurës dhe inkurajon përdorimin maksimal të kapacitetit gjatë periudhës së përjashtimit, duke marrë në konsideratë detyrimin  e TAP për të ndërtuar kapacitete shtesë në përputhje me paragrafin 4.1.5 të Opinionit të Përbashkët Përfundimtar/Final Joint Opinion.
Duke vlerësuar që:
- Janë përcaktuar së bashku me RAE dhe AEEGSI parimet e përgjithshme, të cilat TAP AG duhet të ndjekë për të zbatuar procedurën për pjesëmarrje në fazën e rezervimit (Booking Phase) dhe për menaxhimin dhe alokimin e kapaciteteve të gazsjellësit në disponim, në  “Udhëzuesin për menaxhimin dhe alokimin e kapaciteteve të projektit  Trans Adriatic Pipeline (TAP) në përputhje me paragrafin 6 të nenit 36 të direktivës 2009/73/EC- faza e dytë: Ftesa për palët e interesuara të paraqesin kërkesat për rezervim detyrues për produktet e kapaciteteve/Guidelines for management and allocation of capacity of the Trans Adriatic Pipeline (TAP) project according to  paragraph  6 of Article 36 of the Directive 2009/73/EC-Phase II: invitation to interested Parties to submit binding booking request for capacity products”,  të cilat janë bashkëngjitur këtij vendimi,


VENDOSI:

[bookmark: _GoBack]1. Të miratojë “Udhëzuesin për menaxhimin dhe alokimin e kapaciteteve të projektit Trans Adriatic Pipeline (TAP) sipas paragrafit 6 të nenit 36 të direktivës 2009/73/EC - faza II: Ftesa për palët e interesuara të paraqesin kërkesat për rezervim detyrues për produktet e kapaciteteve/Guidelines for management and allocation of capacity of the Trans Adriatic Pipeline (TAP) project according to  paragraph 6 of Article 36 of the Directive 2009/73/EC-Phase II: invitation to interested Parties to submit binding booking request for capacity products”, bashkëlidhur këtij vendimi. 
2. Njoftimin e autoriteteve rregullatore të energjisë së Italisë (AEEGSI) dhe Greqisë (RAE) dhe TAP AG, për marrjen e këtij vendimi.
3. Ky vendim hyn në fuqi menjëherë dhe botohet në Fletoren Zyrtare.

